ธุรกิจเลื่อนแผนควบรวมแบงก์เชื่อปีหน้า‘ไล่ช้อน’
&#8220;ไทยพาณิชย์กสิกร&#8221; เผยพิษน้ำท่วมทำให้ภาคธุรกิจเลื่อนการควบรวมกิจการ เข้าซื้อธุรกิจ คาดปีหน้าบริษัทยักษ์ใหญ่ไทยและเทศ ไล่ช้อนปลาซิวปลาสร้อยสนุกมือ
30 ต.ค. 2565

“ไทยพาณิชย์กสิกร” เผยพิษน้ำท่วมทำให้ภาคธุรกิจเลื่อนการควบรวมกิจการ เข้าซื้อธุรกิจ คาดปีหน้าบริษัทยักษ์ใหญ่ไทยและเทศ ไล่ช้อนปลาซิวปลาสร้อยสนุกมือ
นายโสภณ อัศวานุชิต ผู้ช่วยผู้จัดการใหญ่ ธนาคารไทยพาณิชย์ กล่าวว่า ภาวะน้ำท่วมในขณะนี้ได้ส่งผลให้ลูกค้าธุรกิจขนาดใหญ่ของธนาคารกว่า 23 ราย ต้องเลื่อนแผนการควบรวมกิจการและเข้าซื้อกิจการเพื่อขยายธุรกิจออกไปเป็นปีหน้า 
สาเหตุหลักที่ภาคธุรกิจต้องปรับเปลี่ยนแผน เนื่องจากปัญหาด้านระบบขนส่ง การติดต่อสื่อสาร และเรื่องราคาสินทรัพย์ที่ต้องประเมินกันใหม่หลังน้ำลด เพราะธุรกิจมีความเสี่ยงในหลายด้านที่เพิ่มขึ้น
อย่างไรก็ตาม นายโสภณยังเชื่อว่า ภายในสิ้นปีนี้จะสามารถปิดสัญญาการซื้อและควบรวมกิจการได้อีก 2 รายการ มูลค่ารวมหลายพันล้านบาท ทำให้รวมทั้งปีธนาคารไทยพาณิชย์สามารถปิดธุรกรรมวาณิชธนกิจได้รวม 10 ดีล มูลค่าประมาณ 1 แสนล้านบาท 
“ลูกค้าที่ดีเลย์แผนเข้าซื้อกิจการออกไปในขณะนี้ อยู่ในกลุ่มธุรกิจอาหารและอสังหาริมทรัพย์ที่ตั้งอยู่ในพื้นที่น้ำท่วม ขณะที่ธุรกิจพลังงานที่จะไปซื้อกิจการในต่างประเทศมูลค่า 9,000 ล้านบาท1 หมื่นล้านบาท ยังดำเนินการอยู่ต่อไปและน่าจะปิดดีลได้ในไตรมาสแรกของปีหน้า” นายโสภณ กล่าว 
ปัจจุบันธนาคารไทยพาณิชย์ยังมีการเจรจาด้านวาณิชธนกิจอีกจำนวน 24 รายการ คิดเป็นมูลค่ารวมราว 1 แสนล้านบาท แบ่งเป็นการเสนอขายหุ้นใหม่ 5 รายการ ธุรกรรมในตลาดทุน 3 รายการ กองทุนอสังหาริมทรัพย์ 2 รายการ การเข้าซื้อและควบรวมกิจการ 13 รายการ ซึ่งในจำนวนนี้เป็นการควบรวมกับบริษัทต่างชาติ 3 รายการ และบริการที่ปรึกษาทางการเงินอีก 1 รายการ 
“หากในช่วงสิ้นปีนี้สามารถปิดธุรกรรมลงได้อีก 2 รายการ ก็ยังมีเหลืออีก 21-22 รายการให้ทำต่อเนื่องในปีหน้า ซึ่งน่าจะสร้างรายได้ค่าธรรมเนียมให้ธนาคารไม่ต่ำกว่า 1,400 ล้านบาท” ผู้บริหารธนาคารไทยพาณิชย์ กล่าว
นายโสภณ กล่าวว่า การเข้าควบรวมและเข้าซื้อกิจการของธุรกิจ อุตสาหกรรมในปีหน้ามีแนวโน้มเพิ่มสูงขึ้น เนื่องจากคาดว่าจะมีบริษัทขนาดกลางที่ได้รับผลกระทบจากน้ำท่วมหลายแห่งที่ไม่สามารถก่อหนี้เพิ่มได้ แม้ว่ารัฐบาลจะมีโครงการสินเชื่อเพื่อการฟื้นฟูให้ความช่วยเหลือจำนวนมาก ทำให้บริษัทเหล่านี้ต้องเพิ่มทุนหรือต้องหาพันธมิตรเข้ามาร่วมทุน ซึ่งเชื่อว่าจะมีบริษัทต่างชาติและบริษัทขนาดใหญ่ของไทยให้ความสนใจควบรวมหรือเข้าซื้อกิจการบริษัทเหล่านี้กันจำนวนมาก
นายวศิน วณิชย์วรนันต์ รองกรรมการผู้จัดการ ธนาคารกสิกรไทย กล่าวว่า ขณะนี้มีลูกค้าของธนาคารที่ได้รับผลกระทบจากน้ำท่วม ทั้งทางตรงและทางอ้อม ได้ชะลอแผนการควบรวมและเข้าซื้อกิจการไปแล้ว 23 ราย 
อย่างไรก็ตาม คาดว่าจะสามารถกลับมาเดินหน้าเจรจากันได้อีกครั้ง ในช่วงไตรมาสแรกของปีหน้า จึงไม่กระทบต่อแผนธุรกิจของธนาคารแน่นอน 
“การชะลอออกไปจะเป็นเพียงภาวะชั่วคราว เพื่อรอให้น้ำท่วมผ่านไปก่อน อีกส่วนอาจจะรอดูทิศทางดอกเบี้ยที่เริ่มเข้าสู่ขาลงด้วย สำหรับสินเชื่อธุรกิจขนาดใหญ่ในปีหน้า คาดว่าจะเติบโตที่ประมาณ 10% จากสมมติฐานว่าเศรษฐกิจไทยโตที่ระดับ 4%” นายวศิน กล่าว